Nariadenie Rady (EHS, Euratom, ESUO) č. 495/77
z 8. marca 1977,
ktorým sa stanovujú kategórie úradníkov, ktorí majú nárok na príspevky za pravidelnú pracovnú pohotovosť, ako aj podmienky ich poskytovania a ich sadzby
RADA EURÓPSKYCH SPOLOČENSTIEV,
so zreteľom na Služobný poriadok úradníkov a Podmienky zamestnávania ostatných zamestnancov Európskych spoločenstiev stanovené v nariadení (EHS, Euratom, ESUO) č. 259/68 [1], naposledy zmenené a doplnené nariadením (ESUO, EHS, Euratom) č. 3178/76 [2], a najmä na druhý odsek článku 56b služobného poriadku,
so zreteľom na návrh Komisie,
keďže je úlohou Rady na návrh Komisie stanoviť kategórie úradníkov, ktorí majú nárok na príspevky ako aj podmienky ich poskytnutia a ich sadzby, od ktorých sa pravidelne vyžaduje pracovná pohotovosť na pracovisku alebo doma mimo bežného pracovného času,
PRIJALA TOTO NARIADENIE:
Článok 1
1. Úradník platený z prostriedkov rozpočtu na výskum a investície a zamestnaný v zariadení Spoločného výskumného strediska alebo v rámci nepriamej akcie alebo platený z prevádzkových prostriedkov rozpočtu a zamestnaný, s cieľom obsluhovať alebo kontrolovať technické zariadenia alebo s cieľom pracovať v zdravotníckom zariadení, má nárok na príspevok v prípade, že má v súlade s článkom 56b služobného poriadku pravidelne pracovnú pohotovosť.
Príspevok sa stanoví takto:
a) príspevok sa vyjadrí v bodoch. Jeden bod sa rovná 0,032 % základného platu úradníka v platovej triede D4, prvý stupeň. Príspevok sa upravuje pomocou opravného koeficientu, ktorý sa použije na odmenu úradníka;
b) počet bodov za hodinu skutočne vykonanej pracovnej pohotovosti predstavuje:
- za pracovnú pohotovosť na pracovisku: 11 bodov za pracovné dni a 22 bodov za soboty, nedele a sviatky;
- za pracovnú pohotovosť doma: 2,15 bodov za pracovné dni a 4,3 za soboty, nedele, a sviatky.
2. Príspevok sa neposkytne za pracovnú pohotovosť doma v prípade, že skutočné trvanie služby nedosahuje minimálne 14 hodín.
3. Úradníkovi, ktorý môže preukázať, že po dobu nepresahujúcu jeden mesiac nemohol vykonávať pracovnú pohotovosť na pracovisku z dôvodu choroby alebo úrazu alebo čerpania riadnej dovolenky, si nárok na príspevok zachová. V prípade, že nemôže vykonávať pracovnú pohotovosť po dobu dlhšiu ako jeden mesiac z dôvodu choroby alebo úrazu, nárok na príspevok sa pozastavuje od konca prvého mesiaca dovtedy, pokiaľ sa nevráti do práce.
Za obdobie uvedené v predchádzajúcom odseku má úradník nárok na príspevok vo výške 42 bodov za každý deň neprítomnosti z dôvodu choroby alebo úrazu, za ktoré má k dispozícií lekárske osvedčenie, alebo za každý deň riadnej dovolenky.
Článok 2
Toto nariadenie sa analogicky použije na dočasných a pomocných zamestnancov, ako aj na zamestnancov zariadení.
Článok 3
Každý rok v apríli Komisia predloží Rade správu o počte úradníkov a zamestnancov v jednotlivých kategóriách, ktorí obdržali príspevok uvedený v tomto nariadení.
Článok 4
Nariadenie Rady (Euratom) č. 1371/72 z 27. júna 1972 o stanovení podmienok poskytovania príspevkov a ich sadzby, ktoré môžu byť poskytnuté úradníkom alebo iným zamestnancom, ktorí sú platení z prostriedkov rozpočtu na výskum a investície, a sú zamestnaní v zariadení Spoločného výskumného strediska alebo v rámci nepriamej akcie za niektoré služby zvláštnej povahy [3], sa týmto zrušuje.
Článok 5
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 8. marca 1977